text: Els joves centrals del Madrid, protagonistes contra un Racing sense Munitis, lesionat
  El Madrid jugarà aquesta tarda contra el Racing de Santander de Dimitri Piterman. Els joves centrals del planter Rubén i César Navas han estat els homes més sol·licitats a la roda de premsa. El seguit de lesions que ha patit el Madrid en aquesta demarcació els ha donat un protagonisme que no esperaven. Pedro Munitis no podrà jugar perquè està lesionat i s'estalviarà així una mala rebuda del públic de l'equip que el té en propietat.
  El partit que s'ha de disputar aquesta tarda entre el Reial Madrid i el Racing està envoltat per la polèmica generada pel "cas Munitis", però, sobretot, pel problema que se li ha creat a Del Bosque en no tenir defenses amb garanties. Pavón sembla recuperat dels problemes gastrointestinals, però fins a última hora no se sabrà si pot jugar de titular. Si no és aíxi, Rubén ho faria i César Navas estaria a la banqueta. Del Bosque prefereix, de moment, no donar importància a aquest assumpte i, en canvi, sí que pondera el fet que el seu equip hagi aconseguit el liderat. Pel que fa a Munitis, la seva tornada al Bernabéu s'haurà d'ajornar perquè unes inesperades molèsties al peu li impediran viatjar i jugar. Encara cou el gol que Munitis va fer al Reial en el partit de la primera volta. Volent-se curar en salut, el president i entrenador del Racing, Dimitri Piterman, l'ha exclòs de l'expedició i d'aquesta manera s'evitarà un ambient hostil al Bernabéu. ARAGONÉS DIU QUE EL VALÈNCIA TÉ UNA DEFENSA "GALÀCTICA" Contra l'Atlètic de Madrid, el València haurà de mantenir el pols en la Lliga, en què són els tercers. Pablo Aimar tornarà probablement a l'onze titular de l'equip després de no ser-hi en les dues últimes cites a causa de molèsties físiques. Rafa Benítez, que podria donar descans a jugadors com Ayala o Albelda, que arrosseguen problemes físics, ha prescindit per decisió tècnica de Djukic. Luis Aragonés ha dit del rival que es trobaran a Mestalla que té una defensa galàctica. EL DÉPOR VOL CONTINUAR AMB EL VILA-REAL UNA RATXA QUE LI HA FET SUMAR 13 PUNTS DE 15 El Deportivo afronta una setmana amb tres partits importants. Dos de Lliga a casa, abans d'anar al Bernabéu, i, entremig, dimecres, a Delle Alpi, contra la Juventus de Torí. Per començar, avui els gallecs reben el Vila-real mentalitzats per seguir escalant posicions. Quart de la classificació, però eliminat de la Copa, el Dépor està en un moment dolç en la Lliga. Amb tretze punts sumats dels últims quinze, ja en tenen set més que el cinquè, el Celta.